《读君谟黼扆箴》
宋代·黄庶

常读贾谊书，爱其极理乱。
言入笔未乾，绛灌舌如鑽。
文帝不肯为，万世为扼腕。
汉道竟龌龊，席莫一日暖。
今读君谟箴，句句到伊旦。
窥国见肺肝，欲取以手浣。
何啻可痛哭，一一中世患。
设施有隆理，如肉以弗贯。
可作天下药，其应疾和缓。
非独起国痿，虏颈坐可绊。
圣贤方相逢，辨别绛与灌。
万不使斯言，以为后世恨。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。